इस बार जब वहाँ पहुंचा तो एक बड़े देवी मंदिर के दर्शन हुए। पता चला कि इसकी स्थापना हाल ही में हुई और और नवरात्र में वहाँ अब भारी भीड़ आने लगी है। कुछ देर तो मैंने अपनी कुछ पुरानी यादें ताजा की फिर सोचा वहाँ उपस्थित ब्राह्मणों से इस मंदिर के बारे में कुछ बात की जाये। जब अंदर पहुँचा तो वहाँ तीन पुजारी और दो विद्यार्थी बैठे थे। मैंने उनसे बात करने की कोशिश की पर वो कुछ मन्त्र बुदबुदा रहे थे इसीलिए उन्होंने कोई जवाब नहीं दिया। मैं वही बैठ गया और उनके जाप के ख़त्म होने का इंतजार करने लगा। थोड़ी देर बाद उन्होंने मुझसे बात शुरू की। मैंने उन्हें बतया कि मैं यही का हूँ और इस मंदिर के बारे में कुछ जानना चाहता हूँ। संयोगवश वहाँ के प्रधान पंडित मेरे परिचित के भाई निकल गए इसीलिए उन्होंने काफी खुलकर बात की। उन्होंने बताया कि ये घाट तो बहुत पुराना है पर यहाँ पर मंदिर का काम लगभग ४० साल पहले चलना शुरू हुआ। इसी बीच बात-बात में उस नाग की चर्चा हुई। उन्होंने बताया कि वैसे तो आज भी इस इलाके में साँपों की संख्या अधिक है पर पुराने ज़माने में तो यहाँ बड़ी मात्रा में सर्प पाए जाते थे। उन दिनों सापों को आस पास खुले में घूमते देखना आम था। इसी कारण लोग इधर ज्यादा आने से कतराते ही थे और बहुत कम ही थे जो इस घाट पर गंगा में डुबकी लगाने का साहस रखते थे। मैं भी बचपन में कई बार इस घाट पर आया हूँ लेकिन कभी भी मेरा पानी में उतरने का साहस नहीं हुआ। वहाँ के प्रधान पंडित के अनुसार आज से लगभग २२ वर्ष पूर्व सन १९९६-९७ में नाग पंचमी के दिन एक गेहुअन (कोबरा) नाग इस मंदिर में आ गया और वहाँ पर प्रतिष्ठित शिलिंग से आकर लिपट गया। उस समय लोगों ने इसे चमत्कार माना और उस नाग को वहाँ से भगाया नहीं। उसके बाद उस उस नाग का नित्य का यही कर्म बन गया। कहते हैं कि उसने आज तक वहाँ आने वाले किसी भी श्रद्धालु को नहीं काटा और बच्चे तो उसे अपने हाथों में भी उठाने लगे। नागपंचमी और शिवरात्रि के दिन उस नाग को देखने के लिए वहाँ बहुत भीड़ इकट्ठी होने लगी। उस नाग का इस मंदिर परिसर में होना बहुत आम बात बन गयी और अब वहाँ आने जाने वाले लोगों को इससे अधिक भय नहीं रहा। फिर एक दिन सन २००४ में महाशिवरात्रि के दिन किसी ने उस नाग को मार दिया। किसने ये किसी को नहीं पता। एक और जानकर व्यक्ति के अनुसार वहाँ के बच्चों में उसे पहले उठाने को लेकर कुछ विवाद हो गया और इसी क्रम में किसी के हाथों भूल से उसे पत्थर लग गया। हालाँकि ये घटना मंदिर परिसर के बाहर ही हुई पर उस नाग ने अपना दम उसी शिवलिंग के पास आकर तोडा। उनके अनुसार ये जानकर कि वो नाग अब नहीं रहा, वहाँ के स्थानीय श्रद्धालु रोने लगे और उस वर्ष और अगले कुछ वर्षों तक शिवरात्रि और नागपंचमी उस उत्साह से नहीं मनाई गयी। उसी मंदिर में शिवमंदिर के पीछे उस नाग की समाधि बनाई गयी और उसपर एक छोटे शिवलिंग की स्थापना की गयी जो आज तक है।